
לפנייתך שבנדון להלן התייחסותנו:
1. שירות בתי הסוהר פועל לאורן של פקודות, נהלים והנחיות. כך גם בנושא כבילת אסירים ביציאה מכותלי שב"ס. מטרת הכבילה היא הקטנת הסיכון לבריחה ו/או לפגיעה בביטחון ובשלום הציבור. ההחלטה אודות כבילת אסירים המפונים למוסדות רפואיים לצורך קבלת טיפול רפואי, נקבעת באופן פרטני, בכפוף להוראות הפקודות והנהלים, בהתאם למאפייניו של האסיר, מאפייניו של המקום אליו מופנה האסיר  ועוד פרמטרים נוספים שנבחנים. אסירים שלא נשקפת מהם סכנה לשלום הציבור מפונים למוסד רפואי ואף מאושפזים ללא כבילה ואף ללא ליווי אבטחתי צמוד (כך לדוגמא אסירים היוצאים לחופשות קבועות בקהילה, אסירים באגפי שיקום היוצאים מדי יום לעבודה בקהילה ועוד).
1. החלטה בדבר כבילת האסיר במוסד רפואי מתקבלת ע"י מפקד/סגן היחידה וקצין אגף המבצעים. בהתאם לבחינה פרטנית של מאפייני האסיר ויעד הליווי/האשפוז, כפי שציינו לעיל, כל זה בהתאם להוראות הפקודה וההנחיות בדבר כבילת אסיר במקום ציבורי. נדגיש כי הנחיות אלה נוגעות בליבת מערך האבטחה של שירות בתי הסוהר, ועל כן אין בידנו למסור פירוט נרחב בנושא זה (ראי סעיף 14 (א)(10) לחוק חופש המידע).
1. בעניין הנתונים המבוקשים אודות כמות האסירים אשר הובאו לקבלת טיפול במוסדות הרפואיים נמצא, כי מספר הליוויים למוסדות רפואיים בשנת 2020 (מינואר ועד למועד מתן התשובה) עומד על 4986 ליווים. 	
לעניין הנתונים אודות "כמה מתוכם נאזקו" - מבדיקה שערכתי מול הגורם המקצועי, עולה כי לא קיים מסד נתונים המתעד  כבילת אסירים במוסדות רפואיים. אי לכך בקשתך נדחית בהתאם לסעיף 8(3) בחוק חופש המידע,תשנ"ח-1998 (להלן – החוק): רשות ציבורית רשאית לדחות בקשה לקבלת מידע באחד מאלה:. .. (3) לאחר שנקטה אמצעים סבירים, התברר לה שלא ניתן לאתר את המידע או שאינו מצוי ברשותה".

